Sep 19,2016
మేగా లోన్‌మేళాకు అపూర్వ స్పందన
                 నవతెలంగాణ, వాణిజ్య విభాగం: ఇండియన్‌ బ్యాంక్‌, హైదరాబాద్‌ జోనల్‌ కార్యాలయం ఆధ్వర్యంలో ఆదివారం విశ్వేశ్వరయ్య భవన్‌లో ఏర్పాటు చేసిన 'మెగా లోన్‌ మేళా అండ్‌ ప్రాపర్టీ ఎగ్జిబిషన్‌'కు నగరవాసుల నుంచి అపూర్వ స్పందన లభించింది. దేశ వ్యాప్తంగా రూ.2500 కోట్ల రిటైల్‌ రుణాల వితరణే లక్ష్యంగా ఇండియన్‌ బ్యాంక్‌ ఈ రెండు రోజుల మెగా లోన్‌ మేళాను నిర్వహించింది. ఈ సందర్భంగా బ్యాంక్‌ ఈడీ ఎ.ఎస్‌.రాజీవ్‌ మాట్లాడుతూ బ్యాంక్‌ రిటైల్‌, ఎంఎస్‌ఎంఈ రుణాలకు అధిక ప్రాధాన్యతనిస్తున్నట్లుగా తెలిపారు. ఇందులో భాగంగానే రుణ వితరణ వేగంగా జరిగేందుకు వీలుగా హైదరాబాద్‌లో ప్రత్యేక ఎంఎస్‌ఎంఈ శాఖను తెరినట్లుగా వివరించారు. కార్యక్రమంలో బ్యాంకు జోనల్‌ మేనేజర్‌ జి.లక్ష్మీపతిరెడ్డి మాట్లాడుతూ తమ బ్యాంకు రూ.పది వేల కోట్ల వ్యాపార లక్ష్యాన్ని అధిగమించినట్లుగా వివరించారు. ఈ లక్ష్యాన్ని చేరుకోవడంలో సిబ్బంది పాత్ర మరవలేనిదని అన్నారు. కనిష్ట ఎన్‌పీఏలు, ఎక్కువ క్యాపిటల్‌ అడిక్వెసీ రేషియోతో బ్యాంకు విస్తరిస్తోందని తెలిపారు. విరివిగా రుణాలను ప్రజలకు అందుబాటులో ఉంచాలనే లక్ష్యంతో మెగా మేళాను ఏర్పాటు చేసినట్లుగా వివరించారు. ఈ మేళాలో దాదాపు 15కు పైగా వివిధ స్థిరాస్తి సంస్థలు, వాహన షోరూమ్‌ల వారు స్టాల్స్‌ ఏర్పాటు చేశారు. రుణ మేళా ద్వారా జోన్‌ పరిధిలో దాదాపు రూ.175 కోట్ల విలువైన రుణాలకు మంజూరీ తెలపడంతో పాటు ఇందులో అధిక మొత్తంలో రుణ వితరణ కూడా జరిపినట్లుగా బ్యాంకు అధికారులు తెలిపారు. కార్యక్రమంలో భాగంగా వేదిక మీద కొందరికి రుణ పత్రాలను అందజేశారు. మెగా రుణమేళాలో ఇండియన్‌ బ్యాంక్‌ అధికారులు, సిబ్బందితో పాటు ఖాతాదారులు, ఔత్సాహిక ఎంఎస్‌ఎంఈ ప్రతినిధులు ఉత్సాహంగా పాల్గొన్నారు.
మీ స్నేహితులకు రికమెండ్ చెయ్యండి